钦定古今图书集成/明伦汇编/氏族典/第391卷 > 李继昌
## 钦定古今图书集成/明伦汇编/氏族典/第391卷 > 李继昌

按《宋史李崇矩传》：“崇矩子继昌，字世长。初，崇矩与太
祖同府厚善，每太祖诞辰，必遣继昌奉币为寿。建隆
三年，荫补西头供奉官。太祖欲选尚公主，崇矩谦让
不敢当，急为继昌聘妇，太祖颇不悦。开宝五年，继昌
迁如京副使，入为右班殿直、东头供奉官。淳化中，齐
饥多盗，命为登莱沂密七州都巡检使。至道二年，拜”
西京作坊使、峡路二十五州军捉贼招安都巡检使，
旋改兵马钤辖。咸平三年，王均乱蜀，与雷有终、上官
正同受诏进讨，砦于城西门，贼开城伪遁，有终等各
以所部径入，继昌亟止之，不听，因独还砦。贼果闭关
发伏，悉陷之，有终等仅以身免，继昌安堵如故。事平，
以功领蒋州刺史，俄知青州。景德二年，擢西上阁门
使。大中祥符元年，进秩东上阁门使。求归京师，未几，
改右骁卫大将军。其子遵勖尚万寿公主。天禧初，拜
连州刺史，出知泾州。二年冬，卒。子文晟为殿中丞，文
旦为侍禁。遵勖初尚主，诏升为崇矩子，授昭德军留
后、驸马都尉。